Jens Otto Krag byggede velfærdsstaten ene mand, og Mikhail Gorbatjov afsluttede den kolde krig. Debatten om røde lejesvende og politisk bias i DR har fået ny luft oven på afslutningsafsnittet af DR’s Historien om Danmark. Så meget, at Søren Espersen har sagt, at Dansk Folkeparti vil huske det under de kommende medieforhandlinger.

Her på Moderne Tider er vi også både kulturradikale og manipulerende, og derfor elsker vi de mange journalister, manuskriptforfattere og fiktive DR Drama-figurer, der gennem årene har bidraget til den fælles mission.

Så inden Søren Espersen får sat en stopper for festen, kommer her den store test: Hvilken rød DR-personlighed er du? Er du Doktor Hansen i ’Matador’, Jens Otto Krag i Historien om Danmark, Birgitte Nyborg i ’Borgen’, Gro Grønnegaard i ’Arvingerne’, Kong Christian 10. i Historien om Danmark – eller er du de røde tv-seriers gudfar, Ingolf Gabold?